Landsrettens kendelse ændres således, at anklagemyndighedens anmodning om teleobservation ikke burde være taget til følge
Ret: Højesteret (3. instans)
Faggruppe: Straffesag — Grundlovssag
Sagsemner: Strafferetlige sanktioner og andre foranstaltninger;

/

Ikke hjemmel til at anvende teleovervågning

Sag 2/2021

Kendelse afsagt den 21. februar 2022

Anklagemyndigheden
mod
Tiltalte

Ikke hjemmel til at anvende teleovervågning med det formål at forkynde indkaldelse til en
hovedforhandling

Sagen angik, om der kunne ske teleobservation af Tiltalte i en nærmere angiven periode med det formål
at forkynde en indkaldelse til en hovedforhandling for Tiltalte efter retsplejelovens § 791 a, stk. 5, nr. 1.

Efter bestemmelsen kan politiet foretage teleobservation ved at indhente oplysninger fra udbydere af
teletjenester vedrørende lokaliseringen af en mobiltelefon, der antages benyttet af en mistænkt, hvis
indgrebet antages at være af væsentlig betydning for efterforskningen og vedrører efterforskningen af
en lovovertrædelse, der kan medføre fængsel i 1 år og 6 måneder eller derover.

Højesteret fandt efter bl.a. indholdet af og forarbejderne til bestemmelsen, at det straffeprocessuelle
tvangsindgreb teleobservation kun kan anvendes som led i politiets efterforskning af strafbare forhold
under sagens forberedelse, dvs. forud for tiltalerejsningen. Der er ikke grundlag for med henvisning til
formålsbestemmelsen i retsplejelovens § 743, hvorefter efterforskningen har til formål bl.a. at forberede
sagens behandling ved retten, at udstrække anvendelsesområdet for § 791 a, stk. 5, nr. 1, til også at
omfatte politiets tilvejebringelse af oplysninger til brug for forkyndelse af indkaldelsen til
hovedforhandlingen.

Landsretten var nået et andet resultat.



/